b'\n_START_ARTICLE_\nSpomladanski svi\xc5\xa1\xc4\x8d\n_START_SECTION_\nOpis rastline\n_START_PARAGRAPH_\nNavadno dose\xc5\xbee vi\xc5\xa1ino le nekaj centimetrov, le v zelo ugodnih pogojih zraste tudi do 15 cm. Pritli\xc4\x8dni listi so elipti\xc4\x8dno suli\xc4\x8dasti s koni\xc4\x8dastim koncem, dolgi 3 cm, \xc5\xa1iroki 8 mm, skupaj oblikujejo rozeto. Steblo je enocvetno, olistano s parimi manj\xc5\xa1imi listi. Iz stebla izra\xc5\xa1\xc4\x8da temno moder cevast cvet, ki se pri vrhu razprostre v pet svetlomodrih ven\xc4\x8dastih rogljev.\n_START_SECTION_\nRaz\xc5\xa1irjenost\n_START_PARAGRAPH_\nSpomladanski svi\xc5\xa1\xc4\x8d je raz\xc5\xa1irjen v prete\xc5\xbeno hribovitih predelih Evrope - Pirenejih, Juri, Apeninih, Alpah, Karpatih, na Balkanu. Zunaj Evrope je prisoten \xc5\xa1e na Kavkazu in obmo\xc4\x8dju med Balha\xc5\xa1kim in Bajkalskim jezerom v Aziji ter na afri\xc5\xa1kem Atlasu. Cveti od aprila do junija, v visokogorskih predelih tudi kasneje. Cvetove opra\xc5\xa1ujejo predvsem metulji in \xc4\x8dmrlji._NEWLINE_V Sloveniji poleg navadnega spomladanskega svi\xc5\xa1\xc4\x8da raste tudi njegova podvrsta tr\xc5\xbea\xc5\xa1ki svi\xc5\xa1\xc4\x8d (G. tergestina Beck), ki je prisoten na primorskem krasu.'